Zuma: DA het vrae oor onkoste | Netwerk24
Zuma: DA het vrae oor onkoste
Deur Erika Gibson 13 Mei 2018 08:26
Die dokumente wat die presidensie by die hof ingedien het om te bewys dat daar magtiging was vir die betaling van oud-pres. Jacob Zuma se regskoste, bewys eintlik niks.
Dit is wat die DA aanvoer in 'n aanvullende verklaring wat hy die afgelope week in die hooggeregshof in Pretoria ingedien het. Die DA vra dié hof om te bepaal wie aanspreeklik is vir Zuma se huidige, toekomstige en terugwerkende regskoste. Zuma se rekening tot dusver beloop minstens R15,3 miljoen.
James Selfe, die party se federale voorsitter, sê in die verklaring die presidensie se gegewens wys nie wie wanneer toestemming gegee het dat Zuma onbepaald sy eie private advokate en prokureurs kan gebruik nie. Selfe sê baie van die ingediende dokumente is nie onderteken nie. Ander dokumente is bloot onleesbaar of net gedeeltes daarvan is ingedien.
Daar is briewe met opdragte vir staatsbetalings, maar die voorafgaande magtigings is nie ingedien nie, sê hy. In van die gevalle het Zuma se prokureurs versuim om kostebepalings in te dien vir die hofdae en -ure en die getal senior en junior advokate wat gebruik sou word.
Zuma het luidens die stukke voor die hof minstens ses keer voorheen die staat versoek om vir sy private regspan op te dok. Die presidensie het vir dié uitgawes betaal, "maar dit is onduidelik of daar hoegenaamd ooit finale goedkeuring daarvoor verskaf is", voer die DA aan.
Pres. Cyril Ramaphosa het vroeër vanjaar die staat se appèl teruggetrek teen adv. Thuli Madonsela, voormalige openbare beskermer, se staatskapingsbevinding dat Zuma vir die regskoste verantwoordelik is.
Die presidensie het tot 28 Mei om op Selfe se stukke te reageer. Vroeër het die presidensie sy volle samewerking belowe.
Die presidensie het nie teen saktyd op navrae gereageer waarom daar gebreke was met die inligting nie.